Á hjúkrunarheimilinu Fellsenda í Dölum hefur tekið við búsforráðum Kolbrún Haukdal Jónsdóttir sem hjúkrunarforstjóri heimilisins . Kolbrún flutti í Dalina í byrjun febrúar og hóf þá störf á Fellsenda . Hún er menntaður hjúkrunarfræðingur með geðhjúkrun sem viðbótarnám ásamt kennsluréttindum og hefur tekið nokkra kúrsa í heilsuhagfræði . Kolbrún hefur unnið á geðdeild Landspítalans meðfram því að veita forstöðu þjónustukjarna fyrir geðfatlaða í Kópavogi . Ástæðuna fyrir því að hún er sest að í Dölum segir hún vera þá að hana langaði að breyta til . „ Ég rakst á auglýsingu í blaði og ákvað að sækja um en var búin að ákveða að breyta til áður en það kom til . Ég hefði alveg getað starfað áfram á Landspítalanum en fannst þetta heillandi og fékk starfið . Skipan mála hér var með þeim hætti að hjúkrunarforstjóri var í fullu starfi en framkvæmdastjóri í hálfu . Nú er búið að sameina þetta í eitt starf og það er hægt með endurskipulagningu og góðri samvinnu . Staðurinn hefur stækkað en ekkert annað hefur breyst í raun . En við teljum , Helga Guðnadóttir hjúkrunardeildarstjóri og ég , að þetta eigi að geta gengið . Það er ekki hægt að fækka stöðugt almennu starfsfólki ef ekkert er hreyft við toppunum . “ Sjá nánar í viðtali við Kolbrúnu í Skessuhorni vikunnar .